गुर्जर की जगह हिंदू लिखने की मांग पर राजपूत समाज का प्रदर्शन, पुलिस ने हिरासत में लिए
हरियाणा के कैथल में ढांड रोड स्थित चौक पर सम्राट मिहिर भोज की प्रतिमा के अनावरण से पहले विवाद खड़ा हो गया है। गुरुवार को शिक्षा मंत्री कंवरपाल गुर्जर इस प्रतिमा का अनावरण करने आएंगे। इससे पहले बुधवार को राजपूत समाज के लोगों ने धरना
हरियाणा के कैथल की ढांड रोड स्थित चौक पर सम्राट मिहिर भोज की प्रतिमा को लेकर बवाल हो गया है। राजपूत समाज इसके विरोध में उतर आया है। कल यानी गुरुवार को प्रतिमा का अनावरण शिक्षा मंत्री कंवरपाल गुर्जर करने वाले हैं। इससे पहले राजपूत समाज की मांग है कि इस प्रतिमा पर सम्राट मिहिर भोज के आगे गुर्जर शब्द लिखा गया है। राजपूत समाज इस गुर्जर शब्द को हटा हिन्दू लिखने की मांग कर रहा है।
दिन भर तनावपूर्ण माहौल के बाद पुलिस ने हलका बलप्रयोग कर कुछ प्रदर्शनकारियों को हिरासत में ले लिया और कुछ को चौक से खदेड़ दिया। हालांकि पुलिस ने इन्हें चौक से पार्क की तरफ से खदेड़ा तो वह डीसी आवास पर जाकर बैठ गए हैं। वहीं अब कल मंत्री के उद्घाटन के मौके पर माहौल खराब होने की संभावना को देखते हुए चौक पर भारी पुलिस फोर्स तैनात कर दी गई है।
मांग न मानी तो प्रदर्शनकारियों ने पुलिस बैरिकेड तोड़ा
बुधवार सुबह इकट्‌ठा हुए राजपूत समाज के लोग शाम होते-होते भड़क गए। मांग न माने जाने पर उन्होंने सड़क पर प्रदर्शन शुरू कर दिया। सैकड़ों की संख्या में राजपूत समाज के लोग ढांड चौक पर मूर्ति की तरफ बढ़ने लगे यह देख पुलिस ने रास्ते में बैरिकेडिंग कर दी। जिसे प्रदर्शनकारियों ने तोड़ दिया। विवाद बढ़ता देख मौके पर भारी पुलिस फोर्स तैनात कर दी गई। पूरे इलाके को पुलिस छावनी में बदल दिया गया है।
प्रशासन ने 10 मिनट दिए, फिर हिरासत में लिए ​​​​
माहौल बिगड़ते देख प्रशासन भी सख्त हो गया। राजपूत समाज के प्रदर्शनकारियों को 10 मिनट का समय दिया गया कि वे वहां से हट जाएं। इसके बाद भी वे नहीं हटे तो पुलिस ने हलका बलप्रयोग भी किया। इसके बाद प्रदर्शनकारियों को हिरासत में ले लिया गया है।
4 जिलों से प्रदर्शनकारी शामिल हुए
कैथल में राजपूत समाज के प्रदर्शन में करनाल, यमुनानगर और अंबाला से भी लोग पहुंचे। उन्होंने पहले हनुमान वाटिका के हॉल में मीटिंग की। इसके बाद DC को मांग पत्र सौंपने का फैसला किया।
राजपूत समाज के प्रदर्शन से जुड़ी तस्वीरें...
